*Romeo e Xulieta* de Ford Madox Brown.
***Romeu e Xulieta***, ás veces ***Romeo e Xulieta*** (en inglés: *Romeo and Juliet*) é unha traxedia en lingua inglesa de William Shakespeare, escrita en 1597 co título orixinal de ***The Most Excellent and Lamentable Tragedie of Romeo and Juliet***.

Foi traducida ao galego por Miguel Pérez Romero e foi publicado pola Editorial Galaxia en 2003.

Tema e argumento
----------------

A obra trata sobre dous amantes que viven un amor imposible pola rivalidade das súas familias, os Montescos e os Capuletos. Só a morte dos amantes conseguirá conciliar as súas familias. Xunto con *Hamlet* foi unha das obras máis populares da época de Shakespeare, e segue a ser unha das máis representadas. A estrutura dramática empregada polo dramaturgo inglés é notable, especialmente na combinación de comedia e traxedia para aumentar a tensión narrativa, así como no desenvolvemento de enredos secundarios e a expansión que sofren os personaxes máis secundarios, outorgándolle un sentido de forte complexidade ó relato. Os dous protagonistas acadaron co tempo un valor simbólico, derivando no arquetipo do amor perfecto pero que a sociedade fai imposible. De *Romeu e Xulieta* fixéronse numerosas versións teatrais, cinematográficas, musicais e de banda deseñada. A obra traduciuse a gran número de linguas. A tradución galega apareceu no ano 2003.

Orixe
-----

*Romeu e Xulieta* pertence á tradición de romances tráxicos que xa ven da antigüidade, o seu argumento baséase en dous contos italianos, o de Matteo Bandello e o de Masuccio Salernitano na versión que del fixo Luigi da Porto e que traduciu en 1562 Arthur Brooke titulando á súa obra *The Tragical History of Romeus and Juliet* e que William Painter reescribiu en prosa en 1582 co título *Palace of Pleasure*. Shakespeare baseouse nas dúas obras para escribir a súa entre 1591 e 1595, engadíndolle personaxes novos tales como Mercucio e Conde Paris.

Edicións
--------

Foi escrita na primeira etapa como literato de Shakespeare. Como libro publicouse por primeira vez en 1597, o texto considérase de baixa calidade, segundo o crítico T. J. B. Spencer a edición non sería de Shakespeare senón que estaría baseada no recordo do texto por parte dos actores que a representaron. En 1599 publicouse a seguinte edición que tiña o título de *The Most Excellent and Lamentable Tragedie of Romeo and Juliet*, conta con 800 versos máis ca versión anterior e é un texto máis completo e fiable, reimprimiuse varias veces ó longo da primeira metade do século XVII. A edición que aparece no *First Folio* (1623), na que se basean os textos canónicos da maioría das obras de Shakespeare, é a reimpresión de 1609 con algúns engadidos. A primeira versión moderna é a de Nicholas Rowe e data de 1709.

Notas
-----

1. ↑  Denominación utilizada para o segundo e último quarto da edición orixinal, publicado en 1599.
2. ↑  "Guía de nomes galegos". *Real Academia Galega*. Consultado o 2023-09-18.
3. 1 2  *Romeo e Xulieta*. Traducido por Miguel Pérez Romero (1ª ed.). Vigo: Editorial Galaxia. 2003. ISBN 84-8288-624-X – vía Biblioteca da Tradución Galega.

Véxase tamén
------------

### Outros artigos

* Biblioteca Galega de Clásicos Universais

### Ligazóns externas

* *Romeo and Juliet* Texto completo *(en inglés)*
* *Romeo and Juliet* Arquivado 22 de abril de 2021 en Wayback Machine. Versión HTML. *(en inglés)*
* *Romeo and Juliet* Texto e son *(en inglés)*